《和林子长谢徐吉甫蒲萄韵》
宋代·袁说友

吾儿癸卯豚犬耳，徐家同日生明珠。
乃翁爱子爱其类，堆盘明明分甘腴。
尝新既足旨甘奉，遣送更欲均有无。
但肯食芹而美矣，如渠此意夫岂徒。
嗟予已老将疾至，肉味不啜惟僧蔬。
忽惊马乳堕几案，未免馋口餐其余。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。